Smernice za vključevanje varstva okolja v mednarodno razvojno sodelovanje in humanitarno pomoč Republike Slovenije

september 2024

VSEBINA

[SEZNAM KRATIC 2](#_Toc175662035)

[POJMOVNIK 3](#_Toc175662036)

[1 Uvod 4](#_Toc175662037)

[2 Namen, usmeritve, ukrepi ter izvajalci in izvajalke smernic 6](#_Toc175662038)

[2.1 Namen 6](#_Toc175662039)

[2.2 Usmeritve 6](#_Toc175662040)

[2.3 Ukrepi 6](#_Toc175662041)

[2.4 Izvajalci in izvajalke smernic 7](#_Toc175662042)

[3 Vključevanje varstva okolja v dejavnosti mednarodnega razvojnega sodelovanja in humanitarne pomoči 8](#_Toc175662043)

[3.1 Varstvo okolja kot presečna tema 8](#_Toc175662044)

[3.2 Varstvo okolja kot cilj projekta ali programa mednarodnega razvojnega sodelovanja in humanitarne pomoči 9](#_Toc175662045)

[3.2.1 Krožno gospodarstvo, vključno z biogospodarstvom 10](#_Toc175662046)

[3.2.2 Ukrepi za blaženje podnebnih sprememb in prilagajanje nanje ter za ohranjanje biotske raznovrstnosti 10](#_Toc175662047)

[3.3.3 Voda in prehranska varnost 12](#_Toc175662048)

[PRILOGA 14](#_Toc175662049)

[Ocena vpliva na okolje 14](#_Toc175662050)

[Spremljanje vključevanja varstva okolja v dejavnosti 16](#_Toc175662051)

[Označevalci varstva okolja po metodologiji OECD DAC 16](#_Toc175662052)

[Seznam kazalnikov 18](#_Toc175662053)

[Letni pregled, večletna podrobnejša ocena, medsebojno ozaveščanje in evalvacija 18](#_Toc175662054)

# SEZNAM KRATIC

Agenda 2030 – Spremenimo svet: Agenda za trajnostni razvoj do leta 2030

CBD – *Convention on Biological Diversity* (Konvencija o biološki raznovrstnosti)

COP – *Conference of Parties* (Konferenca pogodbenic)

CTR – cilji trajnostnega razvoja

EU – Evropska unija

MZEZ – Ministrstvo za zunanje in evropske zadeve Republike Slovenije

OECD DAC – *Organization for Economic Cooperation and Development / Development Assistance Committee* (Organizacija za gospodarsko sodelovanje in razvoj, Odbor za razvojno pomoč)

OZN – Organizacija združenih narodov

strategija – Strategija mednarodnega razvojnega sodelovanja in humanitarne pomoči Republike Slovenije do leta 2030

UNCCD – *United Nations Convention to Combat Desertification* (Konvencija Združenih narodov o boju proti dezertifikaciji in degradaciji tal)

UNFCCC – *United Nations Framework Convention on Climate Change* (Okvirna konvencija Združenih narodov o spremembi podnebja)

# POJMOVNIK

**Biotska raznovrstnost** je raznovrstnost živih organizmov, ki vključuje raznovrstnost znotraj vrst in med njimi, gensko raznovrstnost in raznovrstnost ekosistemov. Biotska raznovrstnost se v naravi ohranja z ohranjanjem naravnega ravnovesja.

**Blaženje podnebnih sprememb** so ukrepi, ki zmanjšujejo emisije toplogrednih plinov v ozračje ali povečujejo odvzeme emisij toplogrednih plinov iz ozračja.

**Cilji varstva okolja** so zlasti preprečitev in zmanjšanje obremenjevanja okolja, ohranjanje in izboljševanje kakovosti okolja, zmanjšanje izpustov toplogrednih plinov in prehod v podnebno nevtralnost, zagotavljanje odpornosti proti podnebnim spremembam, varstvo in trajnostna raba naravnih virov ter ohranjanje biotske raznovrstnosti, naravnega ravnovesja in naravnih vrednot, odpravljanje posledic obremenjevanja okolja, izboljšanje porušenega naravnega ravnovesja in ponovno vzpostavljanje njegovih obnovitvenih sposobnosti.

**Financerji** so na podlagi Zakona o mednarodnem razvojnem sodelovanju in humanitarni pomoči Republike Slovenije (2018) proračunski uporabniki, ki z izvajalcem ali izvajalko sklenejo pogodbo o financiranju.

**Okolje** je tisti del narave, kamor seže ali bi lahko segel vpliv človekovega delovanja. Narava je celota materialnega sveta ter sestav z naravnimi zakoni med seboj povezanih in soodvisnih delov in procesov. Človek je sestavni del narave. Naravni pojavi so fizikalni in kemični procesi, sevanja, geološki pojavi, podnebne, hidrografske in biološke razmere ter drugi naravni pojavi, ki povzročajo spremembe okolja. Deli okolja so tla, mineralne surovine, voda, zrak ter živalske in rastlinske vrste, vključno z njihovim genskim materialom.

**Partnerska država** je država z nizkim ali srednjim dohodkom, ki jo kot upravičenko do uradne razvojne pomoči opredeli Odbor za razvojno pomoč Organizacije za gospodarsko sodelovanje in razvoj (v nadaljnjem besedilu: OECD DAC) z uvrstitvijo na seznam prejemnic.

**Podnebna odpornost** je sposobnost ekosistemov in družbe, da absorbirajo motnje, nastale zaradi podnebnih sprememb, tako, da ohranjajo enako osnovno strukturo sistema, načine delovanja, zmogljivost samoorganiziranja ter sposobnost prilagajanja na stres in spremembe.

**Podnebne spremembe** so spremembe dolgoročno značilnega podnebja na posameznih območjih, ki so posledica naravnih procesov ali človekovih dejavnosti in se nanašajo na spreminjanje lastnosti sestave ozračja in lastnosti tal. Izražajo se predvsem s segrevanjem ozračja, kopenskih in morskih voda ter tal in s spremembami razporeditve in količine padavin, višanjem morske gladine, taljenjem kopenskega in morskega ledu ter trajanjem in pogostostjo ekstremnih vremenskih pojavov.

**Prilagajanje podnebnim spremembam** so ukrepi za zmanjševanje ranljivosti in povečanje odpornosti naravnih in človekovih sistemov proti zdajšnjim ali pričakovanim vplivom podnebnih sprememb.

**Trajnostni razvoj** je vključujoč proces preobrazbe v pravično družbo, ki upošteva planetarne omejitve in zmanjšuje potrebe po naravnih virih, usmerja proizvodnjo in potrošnjo le v zadovoljevanje resničnih potreb družbe tako, da zagotavlja blagostanje skupnosti sedanjih in prihodnjih generacij, delovanje in odpornost ekosistemov ter spoštovanje vseh živih bitij.

**Varstvo okolja** pomeni spodbujanje in usmerjanje takšnega družbenega razvoja, ki omogoča dolgoročne pogoje za varstvo okolja pred onesnaževanjem in zmanjšanje obremenjevanja okolja za človekovo zdravje, počutje in kakovost njegovega življenja ter ohranjanje biotske raznovrstnosti. Bistveno je zmanjšanje in preprečevanje onesnaževanja okolja ter ohranjanje in obnavljanje narave.

**Vpliv podnebnih sprememb** pomeni učinkovanje podnebnih sprememb na ljudi, gospodarstvo in okolje oziroma človekove in naravne sisteme tako, da delujejo drugače, kot bi sicer. Med pomembne vplive podnebnih sprememb uvrščamo povečevanje pogostosti in moči ekstremnih dogodkov (kot so poplave, suše in neurja), ki ogrožajo zdravje in varnost ljudi.

# 1 Uvod

Preživetje in dobrobit človeštva sta neposredno odvisna od naravnih virov, kot so gozdovi, tla, zrak, voda, in biotska raznovrstnost, njihova uporaba pa ustvarja pomembne gospodarske in družbene koristi. Onesnaževanje in izčrpavanje okolja ter negativne posledice podnebnih sprememb ogrožajo naravne vire in biotsko raznovrstnost, s tem pa nujni temelj za življenje. Svet se tako sooča s trojno planetarno krizo: podnebno krizo, krizo onesnaževanja in krizo izgube biotske raznovrstnosti. Le z ustrezno pozornostjo do okoljske razsežnosti razvoja bo mogoče doseči in ohraniti razmere za blaginjo naslednjih generacij ter uresničiti cilje Agende za trajnostni razvoj do leta 2030 (v nadaljnjem besedilu: Agenda 2030), Pariškega sporazuma in Svetovnega okvira za biotsko raznovrstnost po letu 2020.

Zaveze Republike Slovenije na področju varstva okolja, podnebnih sprememb in biotske raznovrstnosti izhajajo iz mednarodnih dogovorov, dokumentov in predpisov na ravni Organizacije združenih narodov (v nadaljnjem besedilu: OZN) in Evropske unije (v nadaljnjem besedilu: EU) ter iz nacionalnih strateških dokumentov in predpisov. Pravica do zdravega življenjskega okolja in pravica do pitne vode sta zapisani v Ustavi Republike Slovenije, med pomembnejše pravne akte pa spadajo Zakon o varstvu okolja (2022), Zakon o ohranjanju narave (1999) in Zakon o vodah (2004); pravici sta zapisani tudi v Dolgoročni podnebni strategiji do 2050 in v vsakokratnem nacionalnem programu varstva okolja, narave in upravljanja voda. Pravico do zdravega življenjskega okolja je prepoznala tudi svetovna skupnost s pravico do čistega, zdravega in trajnostnega okolja.[[1]](#footnote-2)

Zaradi svetovne razsežnosti okoljskih groženj, podnebne krize in krize biotske raznovrstnosti ter hkratnih izzivov in priložnosti, ki jih prinašajo, je za uresničevanje zahtevanih in sprejetih ciljev ključno mednarodno (so)delovanje. Deklaracija o zunanji politiki Republike Slovenije (2015) med prednostna področja zunanje politike uvršča skrb za okolje, prav tako pa okoljske izzive, zlasti okoljsko diplomacijo, poudarja Strategija zunanje politike Republike Slovenije (2015). Resolucija o mednarodnem razvojnem sodelovanju in humanitarni pomoči Republike Slovenije (2017) in Strategija mednarodnega razvojnega sodelovanja in humanitarne pomoči Republike Slovenije do leta 2030 (2018; v nadaljnjem besedilu: strategija) vključujeta varstvo okolja kot prednostno nalogo in presečno temo. Resolucija o dolgoročni podnebni strategiji Slovenije do leta 2050 (2021) Republiki Sloveniji nalaga obveznost, da kot razvita država pomaga partnerskim državam pri njihovem družbenem in gospodarskem razvoju ter jim zagotavlja podporo pri izvajanju ukrepov njihove podnebne politike in stopnjuje finančno pomoč za izvajanje podnebnih ukrepov v partnerskih državah. Tudi Zakon o ratifikaciji Pariškega sporazuma (2016) in Svetovni okvir za biotsko raznovrstnost po letu 2020 (2022) Republiko Slovenijo spodbujata k zagotavljanju finančnih virov partnerskim državam kot pomoč za blaženje podnebnih sprememb in prilagajanje nanje ter k razvoju in prenosu tehnologij za krepitev odpornosti proti podnebnim spremembam ter k zmanjševanju izpustov toplogrednih plinov, pri čemer ima pomembno vlogo tudi Podnebni sklad Republike Slovenije.

Na podlagi Zakona o mednarodnem razvojnem sodelovanju in humanitarni pomoči Republike Slovenije (2018) ter Uredbe o izvajanju mednarodnega razvojnega sodelovanja in humanitarne pomoči Republike Slovenije (2018) je oblikovana enotna metodologija oziroma način ocenjevanja projektov in programov, ki vključuje tudi ocenjevanje presečnih tem. Uredba v skladu z usmeritvami Pariškega sporazuma (2016) ukinja podporo projektom, ki spodbujajo rabo fosilnih goriv.

Varstvo okolja in ukrepi na področju blaženja podnebnih sprememb in prilagajanja na njihove posledice so pomembna prednostna naloga delovanja EU tako navznoter kot tudi navzven. Varstvo okolja narekujejo temeljne listine EU in usmeritve na področju mednarodnega razvojnega sodelovanja. Svet EU je leta 2009 potrdil sklepe o izboljšanju vključevanja okolja v razvojno sodelovanje, leta 2017 pa skupaj z Evropskim parlamentom in Evropsko komisijo sprejel Novo evropsko soglasje o razvoju, ki v luči sprejetja Agende 2030 utrjuje okoljsko razsežnost zunanjega delovanja EU. EU se v okviru večletnih finančnih okvirov zavezuje tudi k minimalnemu deležu izdatkov, ki morajo biti namenjeni podnebnim ukrepom.

Evropska komisija je decembra 2019 objavila Evropski zeleni dogovor, ki je strategija za trajnostno rast in zeleni prehod EU. V njem je poudarjeno, da svetovni izzivi podnebnih sprememb in degradacije okolja zahtevajo odziv na svetovni ravni, zato je okrepljeno in trajno mednarodno sodelovanje ključnega pomena za uspešen prehod. V ta namen bo EU krepila zunanjepolitične dejavnosti. EU mora v boju proti podnebnim spremembam in v prizadevanjih za ohranjanje biotske raznovrstnosti, ohranjanje in obnavljanje narave ter preprečevanje onesnaževanja ohraniti vodilno svetovno vlogo, dajati zgled in sprejeti svoj del odgovornosti.

Pomen varstva okolja v sklopu zagotavljanja trajnostnega razvoja poudarjajo tudi številni svetovni dogovori. Republika Slovenija je sama in kot članica EU podpisnica treh konvencij, sprejetih na Konferenci Združenih narodov o okolju in razvoju, t. i. konvencij iz Ria (1992).[[2]](#footnote-3) Republika Slovenija in EU sta pogodbenici večjega števila multilateralnih okoljskih sporazumov, ki nas obvezujejo k varstvu okolja. Številni svetovni dogovori vključujejo tudi finančne zaveze o pomoči partnerskim državam pri izvajanju ukrepov, vključno z dokumenti in pobudami, sprejetimi na konferencah pogodbenic UNFCCC. Na podlagi UNFCCC so bile države zavezane k uresničevanju skupnega cilja, da do leta 2020 vsako leto namenijo 100 milijard ameriških dolarjev za podnebne ukrepe v partnerskih državah, s Pariškim sporazumom pa je bil ta cilj podaljšan do leta 2025. Ta znesek vključuje sredstva iz različnih virov, po letu 2025 pa se bo določil nov, višji cilj.

Republika Slovenija je na področju varstva okolja, podnebnih sprememb, ohranjanja biotske raznovrstnosti, trajnostnega upravljanja gozdov, zagotavljanja prehranske varnosti ter dostopa do pitne vode dejavna v različnih forumih. Kot pobudnica ustanovitve Zelene skupine in njena članica spodbuja trajnostni razvoj, krožno gospodarstvo in na naravi temelječe rešitve, prehod na obnovljive vire energije in zaščito biotske raznovrstnosti. Vključuje se tudi v druge skupine najbolj ambicioznih držav na področju obvladovanja podnebnih sprememb, in sicer tako v EU kot v OZN in drugih mednarodnih organizacijah. Pri teh dejavnostih posebej opozarja na položaj žensk in zaščito ranljivih družbenih skupin ter spodbuja sprejemanje politik in ukrepov, ki temeljijo na človekovih pravicah, vključno s pravico dostopa do vode in sanitarne oskrbe ter pravico do zdravega, čistega in trajnostnega okolja. Republika Slovenija poudarja tudi pomen sodelovanja na področju znanosti, razvoja in raziskav za lažje obvladovanje podnebnih sprememb in prilagajanje nanje ter opozarja na vpliv podnebnih sprememb na varnost. V Svetu za človekove pravice in Generalni skupščini OZN je bila ena od pobudnic resolucije o človekovi pravici do čistega, zdravega in trajnostnega okolja. V času članstva v Varnostnem svetu OZN (2024–2025) je Republika Slovenija med prednostna tematska področja uvrstila tudi povezovanje podnebja, miru in varnosti. Podnebne spremembe, degradacija naravnega okolja, ogrožena prehranska varnost in vse večje pomanjkanje vode ali poplave pospešujejo tveganja, ki lahko vplivajo na mednarodno stabilnost in varnost. Za zagotovitev trajnostnega miru in razvoja morajo biti ti dejavniki upoštevani v prizadevanjih za preprečevanje in reševanje spopadov ter vzpostavljanje miru. Podnebje, okolje in voda morajo biti sistematično umeščeni v dejavnosti OZN na področju preprečevanja in reševanja spopadov ter vzpostavljanja miru, saj imajo oboroženi spopadi izjemno škodljiv vpliv na okolje in naravo ter povzročajo dolgotrajnejšo degradacijo.

Republika Slovenija se odlikuje po aktivni vodni diplomaciji ter je soustanoviteljica in predsedujoča Skupini za vodo in mir v Ženevi in pobudnica oblikovanja mandata posebnega odposlanca OZN za vodo. V času predsedovanja Svetu EU 2021 je predlagala sprejetje sklepov Sveta »Voda v zunanjem delovanju EU« in vodila proces njihovega sprejemanja. V času članstva v Ekonomskem in socialnem svetu OZN (2023–2025) namenja posebno pozornost pomenu vode za doseganje trajnostnega razvoja. V času članstva v Varnostnem svetu OZN je s partnerji vzpostavila Zavezništvo za zaščito vode v oboroženih spopadih. V letih od 2024 do 2027 predseduje Vodni konvenciji v okviru Ekonomske komisije Združenih narodov za Evropo (UNECE).

Te smernice opredeljujejo namen, usmeritve in ukrepe glede vključevanja varstva okolja v mednarodno razvojno sodelovanje in humanitarno pomoč, priprave ocene vpliva na okolje ter spremljanje njihovega izvajanja. Za potrebe teh smernic s ciljem varstva okolja so zajeti tudi ukrepi blaženja podnebnih sprememb in prilagajanja nanje, povzeto po Smernicah o strategijah in načrtih držav članic za prilagajanje. Vključevanje varstva okolja v mednarodno razvojno sodelovanje in humanitarno pomoč ne bo samo zmanjšalo tveganja in težav, povezanih z varstvom okolja, ampak bo različnim deležnikom omogočilo, da razmišljajo in razpravljajo o inovativnih načinih in dejavnostih za varovanje okolja, se zavzemajo zanje in jih uresničujejo, kar bo pripomoglo k premagovanju okolijskih izzivov, tudi v povezavi z zagotavljanjem pravice do zdravega življenjskega okolja.

# 2 Namen, usmeritve, ukrepi ter izvajalci in izvajalke smernic

## 2.1 Namen

**Namen smernic je sistematično vključevanje varstva okolja v analizo potreb, načrtovanje, izbor, izvajanje, spremljanje in evalvacijo dejavnosti mednarodnega razvojnega sodelovanja ter humanitarne pomoči Republike Slovenije**. To vključuje tako dejavnosti, ki imajo varstvo okolja za poglavitni cilj, kot tudi tiste, ki varstvo okolja vključujejo kot presečno temo. Strategija določa, da mora Republika Slovenija stopnjevati delež programske uradne razvojne pomoči partnerskim državam za dejavnosti, ki spodbujajo varstvo okolja in podnebne ukrepe.[[3]](#footnote-4)

## 2.2 Usmeritve

Pri vključevanju varstva okolja v mednarodno razvojno sodelovanje in humanitarno pomoč Republika Slovenija sledi naslednjima splošnima načeloma:

* Varstvo okolja je **pomemben del vseh politik** mednarodnega razvojnega sodelovanja in humanitarne pomoči Republike Slovenije. To pomeni, da ni ločeno področje, ki se obravnava samo v specifičnih projektih ali programih, temveč je treba zagotoviti njegovo vključevanje v celoten projektni ali programski cikel.
* Za vključevanje varstva okolja v razvojno sodelovanje in humanitarno pomoč so nujni **posebni ukrepi**. Med prednostnimi vsebinskimi področji mednarodnega razvojnega sodelovanja se zato posebej poudarjajo **spodbujanje krožnega gospodarstva, vključno z biogospodarstvom, ukrepi za blaženje podnebnih sprememb, prilagajanje na podnebne spremembe in ohranjanje biotske raznovrstnosti ter ukrepi, povezani z upravljanjem voda in prehransko varnostjo**.

Smernice temeljijo tudi na splošnih načelih mednarodnega razvojnega sodelovanja in humanitarne pomoči, ki vključujejo pristop, temelječ na človekovih pravicah, učinkovitosti mednarodnega razvojnega sodelovanja in humanitarne pomoči, skladnosti politik za razvoj in trajnostni razvoj ter osnovnih načelih humanosti, nevtralnosti, nepristranskosti in neodvisnosti. Smernice upoštevajo tudi načelo, ki določa, da ukrepi okoljskim ciljem bistveno ne škodujejo in hkrati ne prispevajo k zelenemu zavajanju. Smernice upoštevajo potrebe ranljivih družbenih skupin. Obenem smernice spodbujajo ukrepe preventivnega delovanja, preprečevanja spopadov in ohranjanja varnosti. Prav tako spodbujajo, da ukrepi vključevanja varstva okolja v mednarodno razvojno sodelovanje in humanitarno pomoč upoštevajo načela in ukrepe, izhajajoče iz smernic za vključevanje enakosti spolov v mednarodno razvojno sodelovanje in humanitarno pomoč Republike Slovenije.[[4]](#footnote-5)

## 2.3 Ukrepi

Republika Slovenija bo tako na **državni kot na mednarodni ravni in v partnerskih državah** izvajala **ukrepe** za vključevanje varstva okolja v mednarodno razvojno sodelovanje in humanitarno pomoč.

*Ukrepi na državni ravni:*

* Vsi deležniki mednarodnega razvojnega sodelovanja in humanitarne pomoči Republike Slovenije bodo z namenom doseganja cilja, kot ga določa strategija, vključevali varstvo okolja v svoje razvojne in humanitarne dejavnosti, vključno z analizo potreb, načrtovanjem, izborom, izvajanjem, spremljanjem in evalviranjem projektov in programov.
* Financerji razvojnega sodelovanja in humanitarne pomoči bodo vključevanje varstva okolja v projekte in programe krepili s postopki izbire projektov in programov ter izvedbo javnih razpisov za njihovo (so)financiranje.
* Ocena vpliva na okolje bo obvezni sestavni del prijave in ocene predlogov projektov in programov mednarodnega razvojnega sodelovanja in humanitarne pomoči, v skladu z določili smernic.
* Ministrstvo za zunanje in evropske zadeve Republike Slovenije (v nadaljnjem besedilu: MZEZ) bo kot nacionalni koordinator spodbujalo izmenjavo dobrih praks izvajalcev in izvajalk ter ozaveščalo o pomenu vključevanja varstva okolja v vse razvojne in humanitarne dejavnosti.
* MZEZ bo tesno sodelovalo z resorji in drugimi deležniki mednarodnega razvojnega sodelovanja pri oblikovanju politik, stališč in gradiv ter s tem skrbelo za uresničevanje načela skladnosti politik za razvoj. Za uresničevanje smernic bo potrebna usklajenost na več ravneh, in sicer: i) redno usklajevanje znotraj MZEZ, med MZEZ kot nacionalnim koordinatorjem in ministrstvi, pristojnimi za okolje, podnebno politiko, krožno gospodarstvo in biogospodarstvo, dostop do pitne vode in prehransko varnost ter ohranjanje biotske raznovrstnosti na državni ravni, ter med vsemi resorji, ki s svojimi politikami in ukrepi vplivajo na partnerske države; ii) med nacionalnim koordinatorjem ter vsemi izvajalci in izvajalkami mednarodnega razvojnega sodelovanja in humanitarne pomoči Republike Slovenije.
* MZEZ bo skrbelo za uresničevanje načela skladnosti politik za razvoj i) med dvostranskimi in večstranskimi dejavnostmi Republike Slovenije na področju mednarodnega razvojnega sodelovanja in humanitarne pomoči; ii) med področnimi politikami in zunanjo politiko Republike Slovenije.
* MZEZ bo kot nacionalni koordinator za mednarodno razvojno sodelovanje in humanitarno pomoč spodbujalo financerje k zagotavljanju potrebnih virov za uresničevanje smernic, tako sredstev in drugih virov za dejavnosti kot tudi sredstev za usposabljanje kadrov.
* Pri načrtovanju humanitarnega odziva na naravne in druge nesreče si bo MZEZ prizadevalo za vključitev okoljskih vidikov v analizo humanitarnih potreb, pri čemer so izvzete dejavnosti zagotavljanja mednarodne reševalne pomoči v primeru nenadnih humanitarnih potreb, ki zahtevajo hiter odziv. Okoljski vidik bo vključen tudi v dejavnosti in projekte na javnem razpisu izbranega strateškega partnerja za nujni odziv. MZEZ bo k temu spodbujalo tudi druge deležnike, ki zagotavljajo humanitarni odziv, na državni in mednarodni ravni.
* MZEZ bo z razvojnimi projekti in humanitarno pomočjo prispevalo h krepitvi varnosti prebivalstva.
* MZEZ bo v okviru dvostranskih odnosov spodbujalo politični dialog na področju varstva okolja.
* MZEZ bo kot nacionalni koordinator mednarodnega razvojnega sodelovanja in humanitarne pomoči v letno poročanje o dejavnostih, projektih in programih s področja mednarodnega razvojnega sodelovanja in humanitarne pomoči Republike Slovenije poročalo tudi o vključevanju vidika varstva okolja v dejavnosti, ki jih izvaja v partnerskih državah. V poročanje bodo poleg zdajšnjega vključeni tudi drugi kazalniki, kot so opredeljeni v teh smernicah.
* Smernice bodo upoštevane pri pripravi okvirnih programov mednarodnega razvojnega sodelovanja in humanitarne pomoči Republike Slovenije. Uresničevanje smernic v preteklem obdobju bo ena od podlag za pripravo prihodnjega okvirnega programa mednarodnega razvojnega sodelovanja in humanitarne pomoči Republike Slovenije.
* MZEZ bo kot nacionalni koordinator spremljalo projekte tudi z vidika varstva okolja med njihovim izvajanjem in bo po koncu njihovega izvajanja v letni načrt terenskih obiskov vključilo vsaj en tak projekt.

MZEZ bo kot nacionalni koordinator izvajalo periodične evalvacije projektov in programov z vidika varstva okolja, nadgradilo prakse na podlagi rezultatov in priporočil evalvacij ter k temu spodbujalo tudi druge financerje.

*Ukrepi na mednarodni ravni:*

* Republika Slovenija se bo v mednarodnih forumih na regionalni in svetovni ravni zavzemala za visoke standarde varstva okolja, blaženja podnebnih sprememb in prilagajanja nanje ter ohranjanja biotske raznovrstnosti, za trdnejše zaveze pri izvajanju Pariškega sporazuma in Svetovnega okvira za biotsko raznovrstnost po letu 2020 ter bo podpirala pobude, ki so usmerjene v varstvo okolja in promocijo z okoljem povezanih izzivov.
* Republika Slovenija bo prostovoljne prispevke praviloma namenjala tistim mednarodnim organizacijam, ki delujejo v skladu s prednostnimi vsebinskimi področji mednarodnega razvojnega sodelovanja in humanitarne pomoči Republike Slovenije, in bo pri tem upoštevala tudi področje varstva okolja.
* Republika Slovenija si bo prizadevala za vključevanje slovenskih strokovnjakov in strokovnjakinj za okoljska vprašanja v mednarodne dejavnosti na področju varstva okolja.
* Republika Slovenija si bo prizadevala za čim manjši ogljični odtis humanitarne pomoči.

## 2.4 Izvajalci in izvajalke smernic

MZEZ je kot nacionalni koordinator mednarodnega razvojnega sodelovanja in humanitarne pomoči oblikovalec in eden od izvajalcev smernic. Smernice izvajajo vsi razvojni deležniki: resorji, to so ministrstva in vladne službe, ki so lahko (so)financerji ali izvajalci in izvajalke razvojnih ali humanitarnih dejavnosti, ter drugi izvajalci in izvajalke razvojnih in humanitarnih dejavnosti, kot so nevladne organizacije, ustanove, lokalne organizacije, zasebni sektor ter drugi subjekti.

Posebno vlogo in odgovornost pri spodbujanju ukrepov varstva okolja imajo izvajalci in izvajalke, ki se okoljskim izzivom v sodelovanju s ciljno populacijo na terenu posvečajo v vseh fazah dejavnosti, od analize potreb, načrtovanja, oblikovanja, izvajanja in spremljanja do evalvacije. V sodelovanju s partnerji prepoznavajo načine za optimalno izvedbo dejavnosti ali njihovo nadgradnjo z dodatnimi vsebinami, tako da bodo razvojni projekti in humanitarne dejavnosti v največji mogoči meri vključevali varstva okolja.

# 3 Vključevanje varstva okolja v dejavnosti mednarodnega razvojnega sodelovanja in humanitarne pomoči

Strategija določa, da bo Republika Slovenija do leta 2030 namenila vsaj 60 odstotkov dvostranske programske razvojne pomoči partnerskim državam za dejavnosti, ki vključujejo varstvo okolja, ter najmanj 40 odstotkov za podnebne ukrepe. Da bi dosegli ta cilja, mora biti varstvo okolja osrednji cilj čim večjega obsega dejavnosti, poleg tega si je treba prizadevati za to, da bi se varstvo okolja v preostale dejavnosti vključilo vsaj kot presečna tema.


**Okoljska vprašanja in humanitarna pomoč**

Vključevanje okoljskih vprašanj v humanitarno pomoč je temeljnega pomena za zagotavljanje njene učinkovitosti in trajnosti. Medtem ko takojšnje humanitarne intervencije pomenijo reševanje življenj, zmanjšanje človeškega trpljenja in zagon okrevanja, je za krepitev dolgoročne odpornosti, vključno s preventivnim delovanjem, vključevanje vidika varstva okolja v analizo potreb, načrtovanje, izvedbo, spremljanje in evalvacijo ukrepov ključnega pomena. Okoljski dejavniki namreč pogosto prispevajo k humanitarnim krizam oziroma so lahko njihov glavni dejavnik.

Humanitarne krize prav tako zaradi povečanih pritiskov na ekosisteme, uporabo naravnih virov in obstoječo infrastrukturo negativno vplivajo na okoljsko degradacijo. Z večanjem razsežnosti in intenzivnosti humanitarnih kriz se pritisk na okolje stopnjuje.

## 3.1 Varstvo okolja kot presečna tema

Strategija kot prednostne cilje trajnostnega razvoja (v nadaljnjem besedilu: CTR) opredeljuje: **CTR 8 (dostojno delo in gospodarska rast), CTR 12 (odgovorna poraba in proizvodnja), CTR 13 (podnebni ukrepi) in CTR 16 (mir, pravičnost in močne institucije)**. Varstvo okolja se uveljavlja kot presečna tema v povezavi s prednostnimi cilji strategije na različne načine:

 *CTR 8: Spodbujati trajnostno, vključujočo in vzdržno gospodarsko rast, polno in produktivno zaposlenost ter dostojno delo za vse*

*V povezavi s CTR 8:* Varstvo okolja se dosega s spodbujanjem zelene rasti in ustvarjanja zelenih delovnih mest, prizadevanjem, da se gospodarska rast loči od okoljske degradacije, zagotavljanjem, da so zelena delovna mesta dostojna in dosegljiva vsem, bojem proti neformalnemu gospodarstvu v zelenih sektorjih, kot je ravnanje z odpadki, predvidevanjem prihodnjih potreb po znanjih in spretnostih ter prilagajanjem politik usposabljanja za lažje izpolnjevanje potreb s premostitvijo manjkajočih znanj in spretnosti pri prehodu na trajnostni razvoj.

Republika Slovenija v okviru razvojnega sodelovanja spodbuja predvsem projekte in programe, ki obravnavajo navedene izzive, s posebnim poudarkom na ustvarjanju delovnih mest, povezanih s krožnim gospodarstvom in biogospodarstvom, proizvodnjo energije iz obnovljivih virov, energetsko učinkovitostjo, ravnanjem z odpadki in gospodarjenjem z vodo, ohranjanjem kakovosti zraka, obnavljanjem in ohranjanjem biotske raznovrstnosti ter razvojem zelene infrastrukture.

*CTR**12: Zagotoviti trajnostne načine proizvodnje in porabe*

*in*

 *CTR 13: Sprejeti nujne ukrepe za boj proti podnebnim spremembam in njihovim posledicam*

*V povezavi s CTR 12 in 13:* Sledenje tema dvema prednostnima CTR že samo po sebi pomeni obravnavanje okoljskih izzivov. Republika Slovenija bo zato spodbujala ukrepe, ki prispevajo k trajnostnemu upravljanju naravnih virov, njihovi učinkoviti uporabi in ustreznemu ravnanju z odpadki. Prav tako bo spodbujala ukrepe, ki zmanjšujejo čezmerno rabo naravnih virov in izpuste toplogrednih plinov v ključnih sektorjih (spodbujanje trajnostne mobilnosti, zmanjšanje prehranskega ogljičnega odtisa, spodbujanje trajnostnega gospodarjenja z gozdovi, uvajanje obnovljivih virov energije ter ukrepi krožnega gospodarstva in biogospodarstva ter energetske učinkovitosti) ter omejujejo negativne vplive na biotsko raznovrstnost, kakovost zraka ali delovanje ekosistemov in spodbujajo siceršnje ohranjanje narave. Ti ukrepi bodo posledično prispevali tudi k uresničevanju CTR 14 – življenje v vodi in CTR 15 – življenje na kopnem. Pomembno je tudi, da ukrepi prispevajo k doseganju dolgoročne podnebne nevtralnosti in ne samo h kratkoročnemu zmanjševanju izpustov ob ohranjanju odvisnosti od fosilnih goriv. Republika Slovenija bo spodbujala tudi ukrepe na področju prilagajanja podnebnim spremembam, z namenom krepitve podnebne odpornosti družb.

*CTR**16: Spodbujati miroljubne in odprte družbe k trajnostnemu razvoju, vsem omogočiti dostop do pravnega varstva ter oblikovati učinkovite, odgovorne in odprte ustanove na vseh ravneh*

*V povezavi s CTR 16:* Zmanjšanje okoljskih pritiskov in boljše upravljanje naravnih virov lahko deluje preventivno, zato je treba graditi in krepiti institucionalne zmogljivosti za upravljanje okoljskih tveganj v partnerskih državah. Pomembno vlogo pri tem ima lahko dvostranska tehnična pomoč.

Republika Slovenija bo pri tem spodbujala vključevanje okoljske trajnosti, ciljev na področju podnebnih sprememb in prizadevanj za zeleno rast v nacionalne in lokalne razvojne strategije ter krepitev odločanja na podlagi podatkov o stanju okolja in podnebnih projekcij. Ob tem bo spodbujala tudi uporabo znanosti, tehnologij in inovacij pri zgodnjem opozarjanju na okoljske spremembe in njihovem preprečevanju ter pri načrtovanju in izvajanju ukrepov, prispevala pa bo zlasti k izboljšanju zmožnosti partnerskih držav, da se spopadejo s posledicami podnebnih sprememb in drugimi okoljskimi izzivi. Spodbujala bo projekte za ozaveščanje o pomenu dostopa do informacij na področju varstva okolja.

## 3.2 Varstvo okolja kot cilj projekta ali programa mednarodnega razvojnega sodelovanja in humanitarne pomoči

Pričakuje se, da bodo dejavnosti v okviru projektov in programov, katerih poglavitni cilj je varstvo okolja, v partnerskih državah osredotočene predvsem na **krožno gospodarstvo, vključno z biogospodarstvom, ukrepe za blaženje podnebnih sprememb, prilagajanje nanje in ohranjanje biotske raznovrstnosti ter ukrepe v povezavi z vodo in prehransko varnostjo**. Te dejavnosti[[5]](#footnote-6) bodo prispevale predvsem k uresničevanju CTR 12 in 13 ter tudi CTR 6 – čista voda in sanitarna ureditev, CTR 7 – cenovno dostopna in čista energija, CTR 2 – odprava lakote, delno pa tudi k CTR 14 – življenje v vodi in CTR 15 – življenje na kopnem.

### 3.2.1 Krožno gospodarstvo, vključno z biogospodarstvom

Krožno gospodarstvo je koncept, ki je nastal kot odziv na pritisk rastočega gospodarstva in potrošnje na navedene vire in nosilno sposobnost okolja. Tradicionalni model gospodarstva, ki temelji na linearni proizvodnji in potrošnji, vodi v čezmerno rabo in s tem izčrpavanje naravnih virov, zato je treba nujno vzpostaviti koncept pozitivnega snovnega kroga, ki se usmerja v ponovno uporabo ter popravilo in predelavo obstoječih materialov in izdelkov. Z usmeritvijo »zaprti krog« (»*Closing the loop*«) se lahko zmanjša nepotrebna potrošnja in s tem količina ustvarjenih odpadkov, odpadke ene proizvodnje pa spremenimo v snovni vir druge. Krožno gospodarstvo se udejanja že na samem začetku življenjskega cikla izdelka, in sicer v smeri sprememb potrošniških navad, pametnega oblikovanja izdelkov in izbire proizvodnih procesov. Varčevanje z viri omogoča učinkovito ravnanje z naravnimi viri, zmanjšuje odvisnost od uvoza naravnih virov in s tem povečuje odpornost gospodarstva proti zunanjim pretresom, obenem pa ustvarja nove poslovne priložnosti. Zato je uvajanje koncepta krožnega gospodarstva treba podpreti tudi v partnerskih državah. V okviru tega bo Republika Slovenija spodbujala gospodarstvo v partnerskih državah k prevzemu trajnostnih proizvodnih praks, spodbujala zeleno javno naročanje in preobrazbo podpornih sistemov (kot sta na primer izobraževalni in finančni), ozaveščala o pomenu trajnostnih potrošniških navad in načina življenja ter partnerske države spodbujala k vzpostavitvi primernega okolja za trajnostni razvoj, vključno z ustreznim načrtovanjem politik in izgradnjo potrebne infrastrukture.

Krožno biogospodarstvo združuje gospodarske panoge, ki vključujejo proizvodnjo ali uporabo bioloških dobrin in storitev. Verige vrednosti v biogospodarstvu so do nedavnega povezovale primarne dejavnosti – kmetijstvo, gozdarstvo, ribištvo in akvakulturo – ter konvencionalne predelovalne dejavnosti – proizvodnjo živil in pijač, obdelavo in predelavo lesa ter proizvodnjo papirja. Skokovit napredek v razumevanju bioloških procesov in z njim povezane tehnološke inovacije so omogočili prehod iz neobnovljivih, pretežno fosilnih, surovinskih virov na obnovljive biološke vire tudi v drugih panogah, npr. v proizvodnji kemičnih izdelkov, plastičnih mas in drugih nekovinskih materialov, in s tem širitev verig vrednosti. Dodajanje vrednosti primarnim proizvodom (kmetijski pridelki, les, vodni organizmi) v kaskadno organiziranem proizvodnem procesu – stranski proizvod ene proizvodnje vstopa kot surovina v naslednjo – ob upoštevanju načela krožnosti prinaša multiplikativne gospodarske učinke (rast skupne dodane vrednosti, rast zaposlitev) pa tudi širše družbene koristi, kot je zmanjšanje pritiska na neobnovljive vire in izboljšanje okolja.

*Primeri mogočih dejavnosti:*

* Ozaveščanje ciljnih skupin o pomenu trajnostnega gospodarjenja z naravnimi viri, njihove učinkovite rabe in posledicah čezmerne potrošnje in netrajnostnih življenjskih navad ter o ukrepih zmanjšanja odpadne hrane. Ozaveščanje gospodarstva o poslovnih priložnostih, ki jih prinašata krožno gospodarstvo in biogospodarstvo.
* Ozaveščanje o zelenem javnem naročanju ter tehnična pomoč državnim in lokalnim organom v partnerskih državah.
* Spodbujanje trajnostnega gospodarjenja z naravnimi viri in njihove učinkovite uporabe ter trajnostnega upravljanja vodnih virov.
* Spodbujanje k ustreznemu ravnanju z odpadki, vključno s preprečevanjem nastajanja odpadkov in podporo izgradnji okoljske infrastrukture, predvsem centrov za ravnanje z odpadki, ki s pripadajočo infrastrukturo omogočajo zmanjšanje količin odpadkov za odlaganje ter učinkovito ločevanje uporabnih frakcij odpadkov za ponovno uporabo in predelavo.
* Tehnična pomoč pri oblikovanju trajnostnih politik v partnerskih državah (prometna strategija, davčna politika) in akcijskih načrtov za krožno gospodarstvo.
* Tehnična pomoč pri vzpostavitvi podpornega okolja za krožno gospodarstvo in biogospodarstvo.
* Spodbujanje naložb v okolju prijazne tehnologije s prenosom znanja, tehnologij in praks ter pilotnih projektov.

### 3.2.2 Ukrepi za blaženje podnebnih sprememb in prilagajanje nanje ter za ohranjanje biotske raznovrstnosti

Republika Slovenija mora kot del razvitega sveta v skladu z UNFCCC in Pariškim sporazumom ter načelom skupne, vendar različne odgovornosti in individualne zmožnosti prispevati ustrezno finančno pomoč za mednarodne podnebne dejavnosti na področju zmanjševanja izpustov toplogrednih plinov in prilagajanja podnebnim spremembam v partnerskih državah, kar pomeni tudi prenos ustreznih tehnologij in krepitev administrativnih zmogljivosti na tem področju.

Posledice podnebnih sprememb so obenem eden glavnih vzrokov za zmanjševanje biotske raznovrstnosti. Ukrepi za krepitev narave in na naravi temelječih rešitev, vključno z zmanjševanjem izpustov toplogrednih plinov in prilagajanjem podnebnim spremembam, krepijo biotsko raznovrstnost vodnih in kopenskih habitatov, ta pa povratno deluje kot naravni ponor ogljika ter pripomore k blaženju podnebnih sprememb in prilagajanju nanje. Biotska raznovrstnost je tako ključna za zagotavljanje stabilnosti in odpornosti ekosistemov, s tem pa za zagotavljanje osnovnih človekovih potreb, kot so dostop do čistega zraka, pitne vode in kakovostne prehrane. Njeno ohranjanje je zato bistvenega pomena za ohranjanje ekoloških sistemov in trajnostno prihodnost vseh življenjskih vrst.

Pri tem je treba upoštevati potrebe in prednostne naloge partnerskih držav ter njihove usmeritve in cilje, opredeljene v nacionalno določenih prispevkih, nacionalnih načrtih prilagajanja na podnebne spremembe ali dolgoročnih podnebnih strategijah. Poleg ukrepov, ki zmanjšujejo izpuste toplogrednih plinov v ključnih sektorjih (spodbujanje trajnostne mobilnosti, zmanjšanje izpustov v kmetijstvu, uvajanje obnovljivih virov energije in ukrepov energetske učinkovitosti ter energetske varnosti), mora biti za doseganje uravnoteženega podnebnega financiranja poseben poudarek namenjen tudi ukrepom prilagajanja podnebnim spremembam v partnerskih državah (učinkovita raba vodnih virov, krepitev odpornosti proti podnebnim spremembam), saj je za te ukrepe relativno težje mobilizirati sredstva zasebnega sektorja. Pomembno bo tudi ozaveščanje o usklajevanju vseh finančnih tokov, tako javnih kot zasebnih, s cilji Pariškega sporazuma.

*Primeri mogočih dejavnosti na področju blaženja podnebnih sprememb:*

* Uveljavljanje čistejših, cenejših in bolj zdravih oblik predvsem javnega prevoza in preprečevanja prevozne revščine.
* Ukrepi v smeri razogljičenja energetskega sektorja z uvajanjem obnovljivih virov energije in preprečevanja energetske revščine.
* Ukrepi za povečanje energetske učinkovitosti stavb in industrijskih procesov, na primer s spodbudami za energetsko obnovo.
* Ukrepi za trajnostno rabo zemljišč in gozdarstva ter spodbujanje uporabe tradicionalnih lokalno prilagojenih znanj in sort.
* Ukrepi za povečanje samooskrbe s hrano in spodbude za vzpostavitev lokalne oskrbne verige s hrano ter spodbujanje ustreznih načinov rabe in obdelave tal ter okolju prijaznejših prehranjevalnih navad.
* Ukrepi za ozaveščanje o dejavnostih, ki prispevajo k blaženju podnebnih sprememb.
* Ukrepi za povečanje zagotavljanja obdelovalnih površin kot predpogoja za povečanje prehranske varnosti.

*Primeri mogočih dejavnosti na področju prilagajanja na podnebne spremembe in ohranjanja biotske raznovrstnosti:*

* Promocija trajnostnega in ekološkega kmetijstva in spodbujanja prilagajanja kmetijske proizvodnje ali ozaveščanja o pomenu čebel in prostoživečih opraševalcev za stabilno pridelavo kmetijskih rastlin in ohranjanje biotske raznovrstnosti.
* Izgradnja sistemov zgodnjega opozarjanja na izredne vremenske pojave (poplave, požari in suše) za zmanjševanje tveganj (vključno s satelitskim zbiranjem podatkov), ki vodijo v naravne nesreče in oborožene konflikte.
* Ozaveščanje lokalne skupnosti o načrtovanju in izvajanju ukrepov za prilagajanje na nepredvidljive suše in poplave ter njeno vključevanje v te ukrepe.
* Ozaveščanje lokalne skupnosti o zaščiti in obnovi ekosistemov, kot so gozdovi, mokrišča in obalna območja, za povečanje odpornosti proti podnebnim spremembam ter njeno spodbujanje k temu.
* Vključevanje mladih v pobude za prilagajanje podnebnim spremembam in ohranjanje biotske raznovrstnosti ter njihovo opolnomočenje.
* Vključevanje ranljivih družbenih skupin v pobude za prilagajanje podnebnim spremembam in ohranjanje biotske raznovrstnosti ter njihovo opolnomočenje.
* Podpora pri vlaganju v podnebno odporno infrastrukturo, ki je zasnovana tako, da vzdrži izredne vremenske razmere.
* Izgradnja trajnostnih vodnih virov in namakalnih sistemov ter sistemov za krepitev zmogljivosti lokalnega prebivalstva na prilagajanje krizam, povezanim z izrednimi vremenskimi pojavi in drugimi nenadnimi dogodki.
* Spodbujanje trajnostnega upravljanja naravnih virov (trajnostno gozdarstvo, upravljanje vodnih virov, trajnostne prakse obdelave tal in tako dalje), tradicionalnega znanja in izkušenj pri iskanju trajnostnih rešitev ter razvoj krožnega biogospodarstva.
* Usposabljanje kmetovalcev in kmetovalk na področju pridelovanja pridelkov, primernih za lokalne podnebne razmere, varnejših, trajnostnih in učinkovitejših tehnik žetve, ravnanja z gnojili, ki ne škodujejo okolju in vodi, ter obvladovanja škodljivcev.
* Spodbujanje celovitega urejanja vodotokov za povečanje odpornosti proti podnebnim spremembam (suše, poplave).
* Ukrepi, povezani z ohranjanjem biotske raznovrstnosti in ekosistemov, na primer ustanavljanje in upravljanje zavarovanih območij, zaščita ogroženih vrst, preprečevanje širjenja invazivnih tujerodnih vrst, dejavnosti izobraževanja in ozaveščanja o pomenu ohranjene narave, ureditev dostopa do genskih virov in pravične delitve koristi od njihove rabe, obnova degradiranih ekosistemov, vzpostavitev zelene infrastrukture in podobno.

*Primeri mogočih dejavnosti na področju usklajevanja finančnih tokov s podnebnimi cilji:*

* Krepitev zmogljivosti in zagotavljanje tehnične pomoči javnim finančnim institucijam, oblikovalcem in oblikovalkam politik ter drugim zainteresiranim akterjem za ozelenitev javnih financ, zeleno proračunsko označevanje, trajnostno financiranje, v katerem se preusmerijo naložbe iz fosilnih goriv in drugih visokoogljičnih dejavnosti v nizkoogljične alternative, za upravljanje podnebnih tveganj ali uvedbo mehanizmov za določanje cen ogljika.

### 3.3.3 Voda in prehranska varnost

Primerna kakovost vode ter dostop do pitne vode in urejenega sanitarnega sistema sta bistvenega pomena za naše zdravje, družbeni in gospodarski razvoj ter za ekosisteme, zato ključno prispevata tudi k človekovi varnosti, s tem pa tudi k miru in stabilnosti. Naraščanje svetovnega prebivalstva, vedno večje potrebe po pitni vodi za ljudi in razvoj sektorjev ter degradacija naravnih okolij pa čedalje bolj omejujejo razpoložljivost in dostopnost zadostnih količin vode primerne kakovosti. Voda je hkrati glavno sredstvo, prek katerega vsi občutimo podnebne spremembe. Območja, varna pred čedalje pogostejšimi ekstremnimi vremenskimi pojavi, ki ogrožajo vodno infrastrukturo in lahko povzročijo onesnaženje vode, izginjajo. Dostop do vode postaja vse bolj nezanesljiv. Težava je do neke mere rešljiva že z manjšim onesnaževanjem vode in boljšim ravnanjem z odpadno vodo. Republika Slovenija si bo zato s projekti in programi mednarodnega razvojnega sodelovanja in humanitarne pomoči prizadevala za čim učinkovitejšo rabo vodnih virov v partnerskih državah, doseganje in ohranjanje dobrega stanja površinskih in podzemnih voda, obvladovanje poplavne ogroženosti in upravljanje suš. Uporabljeni bodo celostni načini z namenom zmanjšanja pomanjkanja vode in ustreznega povezovanja med vodo, energijo in prehransko varnostjo. Republika Slovenije bo izhajala iz nacionalnih dobrih praks in dobrih praks čezmejnega vodnega sodelovanja ter si bo prizadevala, da bodo projekte in programe spremljale tudi dejavnosti ozaveščanja o gospodarni porabi vode in njenem onesnaževanju.

Glede na pogosto pojavljanje pandemij in pomena vode za zagotavljanje svetovnega zdravja bo posebna pozornost namenjena pomenu čiste pitne vode kot najučinkovitejšemu sredstvu preprečevanja širjenja okužb. Dobra kakovost pitne vode in dostop do nje ter prisotnost namakalnih sistemov so obenem tesno povezani z zagotavljanjem prehranske varnosti. Pripravljalo se bo ukrepe, povezane z razpoložljivostjo, dostopom in izkoristkom hrane, obenem pa se bo prizadevalo za stabilnost omenjenih ukrepov. Pozornost bo namenjena tudi vplivu energetske varnosti na prehransko varnost, zlasti z zagotavljanjem varnih kuhališč. Ti dejavniki namreč neposredno omogočajo učinkovitejšo kmetijsko proizvodnjo in ključno prispevajo k prizadevanjem za odpravljanje lakote.

*Primeri mogočih dejavnosti:*

* Spodbujanje čezmejnega vodnega sodelovanja na področju površinskih in podzemnih voda ter njihove povezave z obalnimi in morskimi ekosistemi.
* Spodbujanje učinkovitega upravljanja vodnih virov na sonaraven način.
* Projekti, usmerjeni v pripravo pitne vode in vodooskrbo z izgradnjo vodovodnih sistemov s pripadajočo infrastrukturo.
* Projekti za odvajanje in čiščenje komunalnih odpadnih voda ter izgradnjo odvodnih sistemov s pripadajočo infrastrukturo, s poudarkom na iskanju sonaravnih rešitev.
* Projekti za čiščenje industrijskih odpadnih vod ali čiščenje izcednih vod iz odlagališč in drugih grajenih površin.
* Preventivno delovanje pri upravljanju vodotokov, jezer in vodonosnikov in drugi ukrepi obvladovanja poplavne ogroženosti in suš.
* Usposabljanje kmetovalcev in kmetovalk na področju pridelovanja pridelkov, primernih za lokalne podnebne razmere, še posebej o varni, trajnostni in učinkoviti uporabi vode.
* Projekti, usmerjeni v zagotavljanje prehranske varnosti, z uporabo trajnostnih načinov kmetovanja.
* Prenos ustreznih strokovnih znanj na področju krepitve institucionalnih zmogljivosti, izobraževanja in usposabljanja glede oskrbe z vodo in upravljanja odpadnih voda ter oblikovanja politik in upravljanja v vodnem sektorju.
* Ozaveščanje o pomenu dostopa do pitne vode ter o varni, trajnostni in učinkoviti pridelavi hrane.
* Projekti za varno pridelavo in obdelavo hrane, pri čemer se spodbuja trajnostno pridelavo in avtohtone vrste.

# PRILOGA

# Ocena vpliva na okolje

Ocena vpliva na okolje je **namenjena opredelitvi stanja in potreb z vidika varstva okolja ter predvideva vpliv projekta ali programa na varstvo okolja**: ali torej projekt ali program prispeva k varstvu okolja ali ne. Izvajalec ali izvajalka ob pripravi projekta ali programa oceni njegov vpliv na okolje ter na tej podlagi utemelji izbrano vrednost enega ali več označevalcev (več v Označevalci varstva okolja po metodologiji OECD DAC). **Oceno vpliva na okolje je treba opraviti za vse projekte in druge oblike razvojnih in humanitarnih dejavnosti v vrednosti nad 10.000 evrov,[[6]](#footnote-7) pri čemer so izvzete dejavnosti zagotavljanja mednarodne reševalne pomoči v primeru nenadnih humanitarnih potreb, ki zahtevajo hiter odziv.**

**Elementa ocene vpliva na okolje** sta: ocena stanja okolja na področju, ki ga projekt ali program obravnava, ter opredelitev pričakovanih okoljskih učinkov projekta ali programa. Ocena stanja vključuje ustrezno statistiko na državni ali lokalni ravni, opis zakonodajnega in institucionalnega okvira ter oceno znanja in zmogljivosti lokalne skupnosti in deležnikov za soočenje z okoljskimi izzivi. V oceni vpliva na okolje prijavitelj ali prijaviteljica ustrezno navede podcilje trajnostnega razvoja, povezane z varstvom okolja, in opredeli prispevek projekta ali programa k njihovemu uresničevanju. V oceni vpliva na okolje prijavitelj ali prijaviteljica prav tako oceni vpliv posamezne dejavnosti na podporo pomembnejšim politikam mednarodnega razvojnega sodelovanja (v skladu z metodologijo določanja označevalcev, določenih v konvencijah iz Ria, podrobneje v Označevalci varstva okolja po metodologiji OECD DAC). Pri infrastrukturnih projektih prijavitelj ali prijaviteljica navede tudi povzetek presoje vplivov na okolje, ki jo je treba pripraviti v skladu z notranjimi zakonodajami.

V primeru predlogov projektov ali programov, katerih poglavitni cilj je vezan na varstvo okolja, prijavitelj ali prijaviteljica opravi oceno, ki vsebuje vse v prejšnjem odstavku navedene elemente. **V primeru predlogov projektov ali programov, katerih poglavitni ali pomembni cilj ni vezan na varstvo okolja, je lahko ocena vpliva na okolje poenostavljena**, tako da **obsega le nekatere od navedenih elementov**. Izbor je pri tem prepuščen izvajalcem in izvajalkam, ki morajo glede na razpoložljivost in pomembnost izbrati tiste elemente, ki bodo najbolje pripomogli k utemeljitvi okoljske sprejemljivosti načrtovane dejavnosti.

Oceno bodo izvajalci in izvajalke vključili v vse faze projekta ali programa, pri tem pa si lahko pomagajo z vprašalnikom, ki v ospredje postavlja odgovornost vseh deležnikov, s ciljem, da se varstvo okolja kar se da učinkovito in usklajeno vpelje v mednarodno razvojno sodelovanje in humanitarno pomoč Republike Slovenije na vseh ravneh. Namen teh vprašanj je prijavitelja ali prijaviteljico usmeriti v premislek o zasnovi in izvajanju projekta ali programa z vidika varstva okolja z upanjem, da pride do pozitivnih učinkov na okolje.

***Načrtovanje: ocena vpliva na okolje***

*Ali je opravljena ocena stanja okolja na področju, ki ga projekt ali program obravnava?*

*Ali so okoljski cilji, ki jih projekt ali program obravnava, jasno navedeni (na primer zmanjševanje toplogrednih plinov, izboljšanje kakovosti zunanjega zraka, povečanje zmogljivosti za prilagajanje podnebnim spremembam)?*

*Ali je bila opravljena ocena alternativnih možnosti za doseganje teh ciljev, kakšni so izsledki te ocene, oziroma če analiza ni bila opravljena, zakaj ne?*

*Ali so ugotovljene morebitne negativne okoljske posledice, ki bi lahko nastale zaradi projekta ali programa (na primer poslabšanje kakovosti zunanjega zraka zaradi povečane energetske izrabe biomase ali negativne posledice na biotsko raznovrstnost ekosistemov zaradi uvajanja drugih obnovljivih virov energije)? Ali so načrtovani ukrepi za zmanjšanje teh posledic?*

*Ali predlagani ukrepi prispevajo k varnosti prebivalstva? Če da, kako?*

*Ali je upoštevan vidik človekovih pravic in enakosti spolov?*

***Oblikovanje in izvajanje: vključevanje ocene v oblikovanje projekta ali programa***

*Ali je iz projektne ali programske dokumentacije jasno razvidno, kako bo projekt ali program prispeval k varstvu okolja?*

*Ali projekt ali program vključuje dodatne ukrepe, ki so usmerjeni v zmanjšanje negativnih okoljskih posledic, ki bi lahko nastale zaradi projekta ali programa?*

*Ali je iz projektne dokumentacije razvidna skrb izvajalca ali izvajalke za neposredni okoljski vpliv izvedbe projekta ali programa (skrb za čim manjši okoljski odtis projekta ali programa zaradi zmanjšane rabe materialov ali uporabe trajnostnih oblik mobilnosti)?*

*Ali je opredeljeno, kako projekt ali program uveljavlja sonaravne ali ekosistemske rešitve?*

*Ali imajo sodelujoči in sodelujoče pri projektu ali programu, vključno s partnerji, izkušnje na področju varstva okolja ali strokovno oziroma tehnično znanje s tega področja? Če ne, na kakšen način so vključeni strokovnjaki in strokovnjakinje, ki to zagotavljajo?*

*Ali projekt ali program upošteva lokalne prakse dobrega upravljanja?*

*Ali je iz projektne dokumentacije razvidna ocena morebitnega vpliva na nastanek napetosti in konfliktov, ki so posledica načrtovanih/izvedenih okoljskih ukrepov?*

*Ali je iz projektne ali programske dokumentacije razvidna ocena morebitnega vpliva projekta na enakost spolov in družbeno pravičnost?*

***Spremljanje, evalvacija in poročanje***

*Ali obstajajo kazalniki ali drugi mehanizmi poročanja, ki prikazujejo, v kolikšni meri je projekt ali program pripomogel k boljšemu stanju okolja?*

*Ali so bili v ocenjevanje projekta ali programa in njegovih vplivov vključeni strokovnjaki in strokovnjakinje iz partnerskih držav ter upoštevane lokalne prakse dobrega upravljanja?*

*Ali se načrtuje delitev poročila ali evalvacije z lokalnimi organi ali organizacijami, dejavnimi na področju varstva okolja?*

*Ali obstaja tveganje določenih negativnih posledic? Če da, katerih? Je načrtovano spremljanje tega tveganja?*

*Ali se načrtuje spremljanje morebitnih nenamernih posledic na okolje?*

# Spremljanje vključevanja varstva okolja v dejavnosti

## Označevalci varstva okolja po metodologiji OECD DAC

OECD DAC oblikuje standarde razvojnih financ ter skrbi za statistiko in usmeritve za poročanje donatoric o uradni razvojni pomoči. OECD DAC je razvil **označevalce na področju varstva okolja**, s katerimi ovrednotimo vpliv posameznega projekta, programa ali dejavnosti.

Izvajalec ob pripravi projekta, programa ali dejavnosti oceni vpliv na okolje in na podlagi te ocene utemelji izbrano vrednost označevalcev, ki so lahko 0, 1 ali 2. V okviru projekta ali programa poda zavezo za spremljanje rezultatov z vidika vplivov na okolje, tudi v fazi evalvacije, in poročanje o njih.

*V nadaljevanju podajamo nekaj dodatnih pojasnil k uporabi označevalcev.*

**Označevalec 2:** Varstvo okolja je poglavitni cilj projekta ali programa. Označevalec 2 se uporabi pri projektih in programih, katerih cilj je neposredno doseganje ciljev posamezne politike, v tem primeru varstvo okolja. Specifični cilj projekta ali programa, kot je določen v zasnovi, je v tem primeru usmerjen v varstvo okolja.

Izvajalec izbere vrednost označevalca 2, če je specifični cilj projekta ali programa usmerjen v varstvo okolja in je podlaga za zasnovo in pričakovane rezultate, projekt ali program pa brez tega cilja ne bi bil izveden.

**Za označitev projekta ali programa z označevalcem 2 morajo biti izpolnjeni naslednji pogoji:**

* opravljena podrobna ocena vpliva na okolje;
* izsledki ocene vpliva na okolje so na voljo deležnikom projekta ali programa in se uporabijo v fazi načrtovanja, upoštevajoč načelo »ne škoditi«;
* prisotnost specifičnega cilja projekta ali programa za varstvo okolja;
* merjenje napredka pri doseganju ciljev projekta ali programa za varstvo okolja prek kazalnikov;
* zbiranje podatkov in kazalnikov stanja okolja, kjer je to mogoče;
* poročanje o rezultatih projekta ali programa za varstvo okolja v fazi evalvacije.

**Označevalec 1:** Varstvo okolja je pomemben cilj projekta ali programa. Označevalec 1 se uporabi za projekte in programe, za katere so cilji posamezne politike pomembni, ne pa tudi poglavitni za njihovo izvedbo.

Izvajalec izbere vrednost označevalca 1, če je varstvo okolja pomemben in tudi nameren cilj, ne pa tudi poglaviten za izvedbo projekta ali programa. Poleg drugih ciljev je projekt ali program načrtovan tako, da ima pozitiven vpliv na okolje.

**Za označitev projekta ali programa z označevalcem 1 morajo biti izpolnjeni naslednji pogoji:**

* opravljena ocena vpliva na okolje;
* izsledki ocene vpliva na okolje so na voljo deležnikom projekta ali programa in se uporabijo v fazi načrtovanja, upoštevajoč načelo »ne škoditi«;
* prisotnost vsaj enega pomembnega cilja projekta ali programa z vidika varstva okolja in vsaj enega pripadajočega kazalnika vpliva na okolje;
* zbiranje podatkov o stanju okolja, kjer je to mogoče;
* poročanje o rezultatih projekta ali programa za varstvo okolja v fazi evalvacije.

**Označevalec 0:** Projekt ali program ne vpliva na varstvo okolja. Označevalec 0 se uporabi za projekte in programe, ki niso zasnovani za varstvo okolja niti to ni njihov sekundarni namen.

Izvajalec izbere vrednost označevalca 0, če dejavnosti projekta ali programa niso namenjene varstvu okolja, ocena vpliva na okolje pa je pokazala, da projekt ali program nima negativnih posledic na okolje.

Poleg splošnega označevalca za okolje so v uporabi še štirje specifični, ki odražajo konvencije iz Ria, in sicer za biotsko raznovrstnost, za prilagajanje na podnebne spremembe, za blaženje podnebnih sprememb in za dezertifikacijo.

* Biotska raznovrstnost

Prispevek projekta, programa ali dejavnosti k vsaj enemu od treh ciljev CBD: ohranjanju biotske raznovrstnosti, trajnostni rabi njenih sestavnih delov (ekosistemov, vrst ali genskih virov) ali poštenemu in pravičnemu deljenju koristi od rabe genskih virov ter ustrezen dostop do njih v skladu z mednarodnimi dogovori. Dejavnost prispeva vsaj k enemu od naslednjih ciljev:

* ohranjanje ali krepitev ekosistemov, vrst ali genskih virov z ohranjanjem *in situ* ali *ex situ* (v okviru naravnih habitatov ali zunaj njih) ali odprava že nastale okoljske škode;
* vključevanje skrbi za biotsko raznovrstnost in ekosisteme v razvojne cilje partnerskih držav in njihove odločevalske procese z izgradnjo institucij, razvojem zmogljivosti, krepitvijo zakonodajnih in političnih okvirov ter raziskavami ali prizadevanji partnerskih držav za izpolnjevanje zavez iz konvencije.
* Blaženje podnebnih sprememb

Prispevek projekta, programa ali dejavnosti k ciljem UNFCCC. Beležijo se dejavnosti, katerih cilj je stabilizacija koncentracije toplogrednih plinov v ozračju (zmanjšanje izpustov in/ali njihovo izločanje v ozračje). Dejavnost prispeva vsaj k enemu od naslednjih ciljev:

* omejevanje antropogenih izpustov toplogrednih plinov (predvsem CO2, CH4 in N2O, HFC, PFC in SF6), vključno s plini, ki jih ureja Montrealski protokol (CFC in HCFC). Primeri: uvajanje obnovljivih virov energije, učinkovitejša raba energije, zmanjševanje rabe energije, ravnanje z odpadki in upravljanje odpadnih voda, s ciljem zmanjševanja izpustov CH4;
* zaščita in obnova ponorov (na primer trajnostno upravljanje gozdov, pogozdovanje, varstvo mokrišč in oceanov);
* vključevanje podnebnih sprememb v politike partnerskih držav (krepitev pravnih in zakonodajnih okvirov, izgradnja zmogljivosti, izobraževanje, raziskave, prenos tehnologij, ozaveščanje);
* podpora partnerskim državam pri doseganju ciljev UNFCCC .
* Prilagajanje na podnebne spremembe

Prispevek projekta, programa ali dejavnosti k ciljem UNFCCC. Dejavnost prispeva k zmanjševanju ranljivosti ali povečanju odpornosti naravnih in človekovih sistemov proti dejanskim ali pričakovanim podnebnim spremembam oziroma njihovim negativnim učinkom. Te dejavnosti vključujejo zbiranje in širjenje informacij, oblikovanje in širjenje znanja, izgradnjo zmogljivosti ali načrtovanje in izvajanje dejavnosti za prilagoditev na negativne učinke podnebnih sprememb.

* Dezertifikacija (širjenje puščav)

Prispevek projekta, programa ali dejavnosti k boju proti dezertifikaciji ali blaženju učinkov suš na sušnih, polsušnih in suhih območjih s preprečevanjem in/ali zmanjšanjem degradacije tal, rehabilitacijo delno degradiranih ozemelj ali obnavljanja izsušenih tal. Dejavnost prispeva k zaščiti ali krepitvi sušnih ekosistemov ali odpravi že nastale okoljske škode, vključevanju prizadevanj proti širjenju puščav v razvojne cilje partnerskih držav z izgradnjo institucij, razvojem zmogljivosti, krepitvijo zakonodajnih in političnih okvirov ali raziskavami ali izpolnjevanju obvez iz UNCCD na strani partnerskih držav.

Posamezen projekt, program ali dejavnost ima lahko več pomembnih ciljev, torej označevalcev, označenih z vrednostjo 1. Izjemoma ima lahko tudi več glavnih ciljev in s tem več označevalcev s področja varstva okolja, označenih z 2 (projekt pogozdovanja lahko na primer prispeva tako k biotski raznovrstnosti kot tudi k blaženju podnebnih sprememb in celo prilagajanju nanje). Če ima projekt ali program katerega koli od štirih označevalcev, določenih v konvencijah iz Ria, označenega z 1 ali 2, se praviloma tako označi tudi označevalec za okolje; posebno pozornost pri tem je treba nameniti le ukrepom za prilagajanje na podnebne spremembe, ki nimajo vedno tudi pozitivnih okoljskih vplivov.

## Seznam kazalnikov

Naslednji **kazalniki** bodo služili spremljanju izvajanja mednarodnega razvojnega sodelovanja in humanitarne pomoči Republike Slovenije z vidika varstva okolja:

1. Delež dvostranske programske pomoči, ki vključuje vidik varstva okolja (varstvo okolja je vključeno v načrtovanje, izvajanje in spremljanje projekta; v okviru projekta se izvajajo dejavnosti za varstvo okolja), pri čemer je ciljna vrednost 60 odstotkov do leta 2030.
2. Delež dvostranske programske pomoči za podnebne ukrepe, pri čemer je ciljna vrednost 40 odstotkov do leta 2030.
3. Število razvojnih in humanitarnih projektov ter programov slovenskih nevladnih organizacij in drugih razvojnih deležnikov, katerih cilj je varstvo okolja, predvsem z vidika spodbujanja krožnega gospodarstva in biogospodarstva, ukrepov blaženja podnebnih sprememb, prilagajanja nanje in ohranjanja biotske raznovrstnosti, ukrepov v povezavi z vodami in prehransko varnostjo ter ukrepov, povezanih z ozaveščanjem javnosti v Republiki Sloveniji in partnerskih državah.
4. Prispevki mednarodnim in nevladnim organizacijam, ki so specializirane za doseganje podnebnih in okoljskih ciljev.
5. Zmanjšanje toplogrednih plinov kot posledica projektov ali programov.
6. Število projektov ali programov, ki imajo prilagajanje podnebnim spremembam za poglavitni cilj.
7. Število ustvarjenih zelenih delovnih mest.
8. Število oseb z dostopnim trajnostnim odjemom oziroma dostopom do varne pitne vode v partnerskih državah.
9. Število usposabljanj oziroma dni udeležencev in udeleženk na usposabljanjih v povezavi z varstvom okolja.
10. Število oseb, deležnih ozaveščanja v povezavi z varstvom okolja.
11. Število projektov s sinergijskimi učinki, ki sledijo dvema ali več ciljem hkrati.

## Letni pregled, večletna podrobnejša ocena, medsebojno ozaveščanje in evalvacija

**Pregled izvajanja smernic se opravi letno in ugotovitve povzame** v poročilu o mednarodnem razvojnem sodelovanju in humanitarni pomoči Republike Slovenije, in sicer tako glede varstva okolja kot presečne teme kot tudi glavnega cilja projektov in programov. Letno poročilo vsebuje najmanj informacijo o stanju in oceno gibanja deleža programske uradne razvojne pomoči, ki obravnava varstvo okolja in podnebne ukrepe, postopoma pa tudi poročilo o drugih navedenih kazalnikih.

Ob koncu okvirnega programa mednarodnega razvojnega sodelovanja in humanitarne pomoči Republike Slovenije **za štiri leta se oceni** vključevanje varstva okolja na podlagi navedenih kazalnikov. Ocena je ena od podlag za pripravo prihodnjega štiriletnega programa.

MZEZ kot nacionalni koordinator, drugi financerji ter izvajalci in izvajalke mednarodnega razvojnega sodelovanja in humanitarne pomoči **medsebojno izmenjujejo dobre prakse** z navedenega področja. Takšen primer so na primer medsektorski vnaprej opredeljeni projekti, ki s sinergijskimi učinki znatno prispevajo, da so cilji vključevanja varstva okolje v slovensko razvojno sodelovanje bolje uresničeni.

Z namenom izboljšati prihodnje politike, programe in projekte mednarodnega razvojnega sodelovanja in humanitarne pomoči se v skladu z evalvacijsko politiko mednarodnega razvojnega sodelovanja Republike Slovenije[[7]](#footnote-8) **v okviru evalvacij preučuje tudi vključevanje varstva okolja**. V Evalvacijskih smernicah mednarodnega razvojnega sodelovanja Republike Slovenije[[8]](#footnote-9) so zato navedeni primeri, kako se lahko vključi varstvo okolja kot presečni cilj v evalvacijska vprašanja. Vključevanje varstva okolja bo predmet občasnih evalvacij, hkrati pa tudi evalvacij izvajanja strategije v letih 2024, 2027 in 2031.

1. Resolucija Sveta OZN za človekove pravice 48/13 (2021) in resolucija Generalne skupščine OZN 76/300 (2022). [↑](#footnote-ref-2)
2. Konvencija o biološki raznovrstnosti (v nadaljevanju: CBD) je glavni mednarodni instrument za obravnavo biotske raznovrstnosti. Okvirna konvencija Združenih narodov o spremembi podnebja (v nadaljnjem besedilu: UNFCCC) je splošen okvir medvladnih ukrepov na področju reševanja problemov, povezanih s podnebnimi spremembami, Konvencija Združenih narodov o boju proti dezertifikaciji in degradaciji tal (v nadaljnjem besedilu: UNCCD) pa je edini mednarodno zavezujoči dokument, ki ščiti tla. Na področju biotske raznovrstnosti je Republika Slovenija sprejela poleg CBD tudi Svetovni okvir za biološko raznovrstnost po letu 2020, ki določa svetovne cilje za dosego ključnih sprememb, ki naj bi zaustavili zmanjševanje biotske raznovrstnosti do leta 2030 in omogočili njeno obnovo. Dogovor je pomemben mejnik za financiranje ohranjanja biotske raznovrstnosti in predvideva povečanje finančnih sredstev, tako javnih kot zasebnih. [↑](#footnote-ref-3)
3. Strategija (2018): 38. Delež dvostranske programske pomoči, ki vključuje vidik varstva okolja (varstvo okolja je vključeno v načrtovanje, izvajanje in spremljanje projekta; v okviru projekta se izvajajo dejavnosti za varstvo okolja), naj bi leta 2022 znašal 50 odstotkov, leta 2030 pa 60 odstotkov, delež dvostranske programske pomoči za podnebne ukrepe pa leta 2022 35 odstotkov, leta 2030 pa 40 odstotkov. [↑](#footnote-ref-4)
4. Smernice za vključevanje enakosti spolov v mednarodno razvojno sodelovanje in humanitarno pomoč Republike Slovenije so bile potrjene junija 2023. [↑](#footnote-ref-5)
5. V nadaljevanju navedeni primeri možnih dejavnosti služijo okvirnemu pregledu ter ne omejujejo izvajalcev in izvajalk pri izbiranju lastnih dejavnosti, ki pa morajo biti v skladu z vsemi strateškimi dokumenti mednarodnega razvojnega sodelovanja in humanitarne pomoči Republike Slovenije in navodili OECD za označevalce, določene v konvencijah iz Ria. [↑](#footnote-ref-6)
6. Strategija (2018): 11. [↑](#footnote-ref-7)
7. Sklep Vlade Republike Slovenije št. 51100-32/2014/4 z dne 24. decembra 2014. [↑](#footnote-ref-8)
8. Potrdil jih je minister, pristojen za zunanje zadeve, 16. oktobra 2015. [↑](#footnote-ref-9)